PayPoint

PayPoint, բրիտանական կանխիկ և առցանց վճարման համակարգ, կիրառվում է Մեծ Բրիտանիայում, Իռլանդիայում և Ռումինիայում։ Գրանցված է Լոնդոնի ֆոնդային բորսայում։

Պատմություն

PayPoint-ը ստեղծվել է 1996 թվականին։ Հաճախորդներին հնարավորություն է տալիս սպառված գազի և էլեկտրաէներգիայի դիմաց վճարումներ կատարել կանխիկ գումարով իրենց ամենահարմար մոտակա վճարման կետում։ Օգնում է հաճախորդներին կառավարել էներգիայի օգտագործումը, դրանով իսկ նպաստելով շրջակա միջավայրի պահպանությանը և վերահսկելով ծախսերը՝ հնարավորություն տալով ապրել սահմանափակ հնարավորությունների պայմաններում։ Սովորաբար բաժանորդների մոտ 40%-ն օգտագործում են էլեկտրաէներգիայի և գազի կանխավճարային հաշվիչներ։

Առաջին անգամ համակարգը թեստավորվել է Հյուսիսային Իռլանդիայում, իսկ կիրառության մեջ է մտել 1997 թվականին․ բրիտանական գազի կանխավճարային հաշվիչներ ունեցող բաժանորդները կարողացել են իրենց Քվանտ խելացի քարտերը գործարկել PayPoint-ի կետերում։

Ժամանակի ընթացքում հաճախորդների վստահությունը վայելելու արդյունքում PayPoint-ը գրանցել է առաջընթաց, և 2006 թվականից սկսած ընկերությունը դարձել է BBC հեռուստաալիքի բաժանորդագրման բացառիկ ներկայացուցիչը կանխիկ վճարման համակարգում։ 2006 թվականի նոյեմբերին և 2007 թվականի փետրվարին PayPoint-ը ձեռք է բերել առցանց վճարային ծառայություններ մատուցող Metacharge և SECPay համակարգերը։ 2010 թվականի սեպտեմբերին PayPoint-ը հասցրել է ավարտին Verrus համակարգի ձեռքբերումը, որը հեռախոսով ավտոկայանման վճարման հավելված էր, և վերաթողարկել է Հյուսիսային Ամերիկայում ու Եվրոպայում՝ PayByPhone անվամբ։ 2014 թվականի մայիսին PayPoint.net-ը և PayByPhone-ը վերամիավորվել են և դարձել PayPoint բջջային և առցանց։

Գործունեություն
PayPoint-ը թույլ է տալիս կատարել կանխիկ վճարումներ Միացյալ Թագավորության 28 200 PayPoint-ի կետերից որևէ մեկում, ինչպես նաև Իռլանդիայի 500 և Ռումինիայի 9000 կետերում։ Այն նաև ունի փոքրիկ հարմարավետ կետեր, որոնք կահավորված են ժամանակակից սարքերով՝ նոութբուքերով, պլանշետներով, սմարթֆոններով, POS տերմինալներով։ Շատ դեպքերում PayPoint-ի վճարները սովորաբար վճարում է կազմակերպությունը, ոչ թե սպառողը։ Ուշագրավ բացառություն են կազմում ավանդները Monzo բանկային հաշիվներում, որոնց համար Monzo-ն ավանդադրված գումարից պահում է 1 ֆունտ վճար։

Collect+
2011 թվականի փետրվարին գործարկվել է ծանրոցների հավաքագրման և ուղարկման Collect+ ծառայությունը՝ որպես PayPoint-ի և Yodel-ի համատեղ ձեռնարկություն։ Այս ծառայությունը հասանելի է Միացյալ Թագավորության PayPoint մանրածախ ցանցի գրեթե 6000 կետերի միջոցով։ Այն թույլ է տալիս հաճախորդներին հավաքել և ուղարկել փաթեթներ իրենց տեղական խանութից։

2020 թվականի ապրիլի 6-ին PayPoint-ը հայտարարել է Collect+ ծառայության սեփականության իրավունքների ամբողջական փաթեթի ձեռքբերման համաձայնագրի մասին։

Ծանոթագրություններ

Արտաքին հղումներ 

 https://pay-point.com/en/
 https://paypoint.quickteller.com/
 https://www.ppro.com/payment-methods/paypoint/

Լոնդոնի ֆոնդային բորսայում տեղադրված ընկերություններ
1996 հիմնադրված ընկերություններ
Վճարային համակարգեր
Ամառային երիտասարդական վիքիճամբարի հոդվածներ